'આમ તો હમણાંથી બધા મોટા ફેમિલીવાળા બેસણું ત્યાં જ રાખે છે. એટલે એ આઇડિયા ખોટો નથી. લાખ રૂપિયા ભાડું થાય પણ બધાને એ જગ્યા વધુ અનુકૂળ પડે...' ભાસ્કરે કહ્યું એટલે આદિત્યે પણ હકારમાં માથું હલાવીને સંમતિ આપી. ' જેવી તમારી મરજી..' વિભાકરે હાથમાં મોબાઇલ લીધો અને ભાઈઓ સામે જોયું. ‘રવિવારે સવારે હૉલ ખાલી છે કે નહીં એ ચકાસવું પડશે.’ ઇવેન્ટ મેનેજમેન્ટનું કામ કરતા મિત્રને પરિસ્થિતિ સમજાવીને વિભાકરે મોબાઇલ ખિસ્સામાં મૂક્યો. 'પાંચ મિનિટમાં જ ખબર પડી જશે.' બંને સામે જોઈને એ બબડ્યો.